បាតុករ​ថៃ​ដែល​បំពាន​នឹង​វិធានការ​ទប់ស្កាត់​ជំងឺ​កូវីដ១៩ ប៉ះទង្គិច​ជាមួយ​ប៉ូលិស
បាតុកម្ម​កាល​ពី​ថ្ងៃ​សៅរ៍​បាន​បង្ក​ឲ្យ​មាន​ការ​ប៉ះទង្គិច​​គ្នា​រវាង​បាតុករ​ជាមួយ​នឹង​ប៉ូលិស ហើយ​រូបភាព​ពី​វីដេអូ​បាន​បង្ហាញ​ថា មាន​ការ​ផ្ទុះ​តូច​មួយ​ពី​គ្រាប់បែក​មួយ​ប្រភេទ​ដែល​គេ​ហៅ​ថា គ្រាប់បែក​ប៉េងប៉ុង ដែល​ទំនង​ជា​ត្រូវ​បាន​គប់​ទៅ​លើ​ក្រុម​ប៉ូលិស​បង្ក្រាប​កុបកម្ម​មួយ​ក្រុម។
ទីក្រុងបាងកក ប្រទេសថៃ — សកម្មជនគាំទ្រលទ្ធិប្រជាធិបតេយ្យមួយចំនួននៅក្នុងប្រទេសថៃត្រូវបានចាប់ខ្លួន ខណៈដែលបាតុកម្មមិនត្រូវបានរំពឹងទុកមួយចំនួនកាលពីថ្ងៃសៅរ៍ត្រូវបានធ្វើឡើងនៅតាមដងផ្លូវក្នុងរាជធានីបាងកកដើម្បីប្រឆាំងនឹងច្បាប់ប្រមាថព្រះមហាក្សត្រ ដែលត្រូវបានប្រើប្រាស់ដើម្បីប្រឆាំងនឹងពួកគេ។ បាតុកម្មទាំងនោះបំពានទៅនឹងច្បាប់គ្រាអាសន្ន ដែលត្រូវបានដាក់ឲ្យអនុវត្តក្នុងអំឡុងពេលដែលមានការផ្ទុះឡើងថ្មីៗនូវជំងឺកូវីដ១៩ ក្នុងប្រទេសនេះ។ ក្រុមបាតុកម្មធំៗដែលបង្កើតបានជាចលនា Rasadorn ដែលមានន័យថាចលនាប្រជាជន កន្លងមក បានប្រកាសជាផ្លូវការឲ្យមានការផ្អាកមួយរយៈនូវការធ្វើបាតុកម្មនៅតាមដងផ្លូវធំៗនៅក្នុងព្រះរាជាណាចក្រថៃ។ បាតុកម្មកន្លងមកមានបំណងទាមទារឲ្យមានការធ្វើកំណែទម្រង់ខ្លាំងក្លាលើនយោបាយថៃ និងលើរបបរាជាធិបតេយ្យដែលមិនធា្លប់ត្រូវបានគេប៉ះពាល់។ ក៏ប៉ុន្តែ ក្រុមបាតុករមួយចំនួនបានប្ដូរពីការធ្វើបាតុកម្មទ្រង់ទ្រាយធំទៅជាការប្រមូលផ្ដុំគ្នាទ្រង់ទ្រាយតូច និងព្រឹត្តិការណ៍ទាក់ទាញចំណាប់អារម្មណ៍សាធារណជនវិញ ដោយផ្ដោតលើច្បាប់ប្រមាថព្រះមហាក្សត្រ នៅត្រង់មាត្រាទី ១១២ នៃច្បាប់ព្រហ្មទណ្ឌថៃ។ ច្បាប់នេះអាចអនុញ្ញាតឲ្យដាក់ទោសចន្លោះពី ៣ ទៅ ១៥ ឆ្នាំសម្រាប់បទល្មើសមួយ ចំពោះការ «ប្រមាថ បរិហារកេរ្តិ៍ ឬគំរាមកំហែង» រាជវង្សានុវង្ស។ ចលនាគាំទ្រលទ្ធិប្រជាធិបតេយ្យថៃមិនចូលចិត្តច្បាប់នេះទេ ដោយសារតែពួកគេមើលឃើញថា ច្បាប់នេះគឺជាអាវុធនយោបាយ។ មកទល់នឹងពេលនេះ បាតុករជាង ៤០ នាក់ត្រូវបានចោទប្រកាន់ក្រោមច្បាប់នេះ។ ដោយឡែក បាតុកម្មកាលពីថ្ងៃសៅរ៍បានបង្កឲ្យមានការប៉ះទង្គិចគ្នារវាងបាតុករជាមួយនឹងប៉ូលិស ហើយរូបភាពពីវីដេអូបានបង្ហាញថា មានការផ្ទុះតូចមួយពីគ្រាប់បែកមួយប្រភេទដែលគេហៅថា គ្រាប់បែកប៉េងប៉ុង ដែលទំនងជាត្រូវបានគប់ទៅលើក្រុមប៉ូលិសបង្ក្រាបកុបកម្មមួយក្រុម។ បាតុករចំនួន ៥ នាក់ទៀតត្រូវបានចាប់ខ្លួន។ នេះបើយោងតាមក្រុមតស៊ូមតិ iLaw៕